Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 85/06/5505	Liptovský Mikuláš, 14.8.2012
EEČ : 2-39-270-2012

U Z N E S E N I E

Trestná vec:	obvinený XXXXX 
Prečin:	Útok na orgán verejnej moci podľa § 321 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a prečin útoku na verejného činiteľa podľa § 232 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
	Dňa 21. 1. 2006 okolo 09.30 hodine pred penziónom "Pod stráňami" v Liptovskom Jáne, okres Liptovský Mikuláš, po tom, čo bola privolaná  policajná hliadka v zložení podpráporčík XXXXX a strážmajster XXXXX na zákrok proti nemu, udrel pravou rukou  podpráporčíka XXXXX do pleca a napriek tomu, že bol viackrát vyzvaný aby upustil od konania, neustále pokračoval vo svojom agresívnom správaní, boli proti nemu použité hmaty a chvaty a nasadené služobné putá, pričom aj napriek tomu pokračoval vo svojom agresívnom správaní i v služobnom motorovom vozidle keď bol predvádzaný na Obvodné oddelenie Policajného zboru  v Liptovskom Mikuláši, kopal do dverí auta z vnútra, pričom  zlomil kľučku na sťahovanie okna zadných ľavých dverí a členom hliadky vulgárne nadával a vyhrážal sa že ich pozabíja. Pri vystupovaní z vozidla pred Obvodnom oddelení Policajného zboru v Liptovskom Mikuláši udrel hlavou strážmajstra XXXXX do tváre, čím mu spôsobil  zranenie hematóm a pohmoždenie hornej pery s dobou liečenia do 3 dní a Krajskému riaditeľstvu Policajného zboru v  Žiline škodu na služobnom motorovom vozidle 200,- Sk.  

lebo je trestné stíhanie neprípustné podľa § 9 odsek 1 písmeno g
Odôvodnenie:
	Uznesením vyšetrovateľa Okresného riaditeľstva Policajného zboru Slovenskej republiky v Liptovskom Mikuláši, Úradu justičnej a kriminálnej polície spisová značka XXXXX zo dňa 21. 01. 2006 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX vo Varšave,  Poľská republika, trvalé bydlisko XXXXX pre prečiny  útoku na verejného činiteľa podľa § 323 odsek 1 písmeno a/  Trestného zákona a útoku na orgán verejnej moci podľa § 321 odsek 1  Trestného zákona na tom skutkovom základe, ako je uvedené vo výrokovej časti predmeného uznesenia. 
	Vyšetrovateľ Okresného riaditeľstva Policajného zboru Slovenskej republiky v Liptovskom Mikuláši, Úradu justičnej a kriminálnej polície uznesením pod spisovou značkou XXXXX zo dňa 20. 02. 2007 trestné stíhanie vedené proti obvinenému XXXXX podľa § 228 odsek 2 písmeno a/ Trestného poriadku prerušil, pretože vec nie je možné náležite objasniť z dôvodu neprítomnosti obvineného. 
	Na základe žiadosti prokurátora Krajskej prokuratúry v Žiline zo dňa 28. 05. 2007 o prevzatie predmetného trestného stíhania obvineného XXXXX do Poľskej republiky, bolo trestné stíhanie odovzdané. 
	Krajská prokuratúra v Žiline oznámila Okresnej prokuratúre v Liptovskom Mikuláši prípisom sp. zn. XXXXX zo dňa 27. 07. 2012 ako bolo trestné stíhanie  obvineného XXXXX ukončené na území Poľskej republiky po odovzdaní trestného stíhania, pričom predložila rozsudok Okresného súdu Warszawa Źoliborza značka XXXXX zo dňa 18. 05. 2012. Z uvedeného rozsudku, ktorý je právoplatný, je zrejmé, že XXXXX bol uznaný za vinného zo spáchania predmetných trestných činov a bol mu uložený peňažný trest. 
	Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9.
	Podľa § 9 ods. 1 písm. g/ Trestného poriadku trestné stíhanie nemožno začať a ak už bolo začaté nemožno v ňom pokračovať a musí byť zastavené ak tak ustanovuje medzinárodná zmluva. 
	Podľa článku 63 Zmluvy medzi bývalou Československou socialistickou republikou a bývalou Poľskou ľudovou republikou o právnej pomoci a úprave právnych vzťahoch v občianských, rodinných, pracovných a trestných veciach podpísanej 21. 12. 1987 v Varšave po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok. 
	Nakoľko rozsudkom Okresného súdu Warszawa, Źoliborza značka XXXXX zo dňa 18. 05. 2012 bol XXXXX uznaný za vinného zo spáchania trestných činov a bol mu uložený peňažný trest, s poukazom na čl. 63 Zmluvy medzi bývalou Československou socialistickou republikou a bývalou Poľskou ľudovou republikou o právnej pomoci a úprave právnych vzťahov v občianských, rodinných, pracovných a trestných veciach podpísanej 21. 12. 1987 v Varšave v trestnom stíhaní obvineného XXXXX pre ten istý skutok na území Slovenskej republiky nemožno pokračovať a musí byť zastavené tak, ako to ustanovuje § 215 ods. 1 písm. d/ Trestného poriadku s poukazom na § 9 ods. 1 písm. g/ Trestného poriadku. 
	Vzhľadom na uvedené skutočnosti som rozhodla tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka